## Odluka o provođenju mjera utvrđenih rezolucijama Vijeća sigurnosti Ujedinjenih naroda 661 (1990), 687 (1991), 707 (1991), 1483 (2003), 1518 (2003), 1546 (2004) u svezi sa sankcijama protiv Republike Iraka

### NN 89/2010 (19.7.2010.), Odluka o provođenju mjera utvrđenih rezolucijama Vijeća sigurnosti Ujedinjenih naroda 661 (1990), 687 (1991), 707 (1991), 1483 (2003), 1518 (2003), 1546 (2004) u svezi sa sankcijama protiv Republike Iraka

VLADA REPUBLIKE HRVATSKE

2513

Na temelju članka 4. Zakona o međunarodnim mjerama ograničavanja (»Narodne novine«, broj 139/2008), Vlada Republike Hrvatske je na sjednici održanoj 1. srpnja 2010. godine donijela

ODLUKU

O PROVOĐENJU MJERA UTVRĐENIH REZOLUCIJAMA VIJEĆA SIGURNOSTI UJEDINJENIH NARODA 661 (1990), 687 (1991), 707 (1991), 1483 (2003), 1518 (2003), 1546 (2004) U SVEZI SA SANKCIJAMA PROTIV
REPUBLIKE IRAKA

I.

Ovom Odlukom provode se mjere utvrđene rezolucijama Vijeća sigurnosti Ujedinjenih naroda 661 (1990), 687 (1991), 707 (1991), 1483 (2003), 1518 (2003), 1546 (2004), a koje se odnose i na popis fizičkih i pravnih osoba koje podliježu mjerama iz stavaka 19. i 23. Rezolucije 1483 (2003), koji su u prilogu i sastavni su dio ove Odluke.

II.

Zabranjuje se pravnim i fizičkim osobama izravna ili neizravna opskrba ili prodaja u Irak, s teritorija Republike Hrvatske ili od strane državljana Republike Hrvatske ili korištenjem plovila ili zrakoplova pod zastavom Republike Hrvatske, oružja ili materijala za potrebe naoružanja, sukladno stavku 10. Rezolucije 1483 (2003).

Mjera uvedena ovom točkom ne primjenjuje se na oružje i materijal za potrebe naoružanja koje trebaju Vlada Iraka ili multinacionalne snage radi ostvarenja ciljeva Rezolucije 1546 (2004).

III.

Republika Hrvatska zamrznut će sva sredstva ili drugu financijsku imovinu ili gospodarske resurse bivše iračke Vlade ili njezinih državnih tijela, korporacija ili agencija, osnovane izvan Iraka od dana usvajanja Rezolucije 1483 (2003), kako je odredio Odbor osnovan Rezolucijom 1518 (2003) (u daljnjem tekstu: Odbor), te sredstva ili drugu financijsku imovinu ili gospodarske resurse iznesene iz Iraka ili koje je stekao Saddam Hussein ili neki drugi visoki dužnosnik bivšeg iračkog režima i bliski članovi njihovih obitelji, uključujući entitete u njihovom vlasništvu ili pod nadzorom, izravnim ili neizravnim, tih osoba ili osoba koje nastupaju u njihovo ime ili prema njihovim uputama, kako je odredio Odbor, te će ih odmah prenijeti u Fond za razvoj Iraka, sukladno Rezoluciji 1483 (2003).

IV.

Stalna koordinacijska skupina za praćenje provedbe međunarodnih mjera ograničavanja, te praćenje i koordinaciju primjene mjera ograničavanja (u daljnjem tekstu: Stalna koordinacijska skupina) zadužuje se za praćenje i koordinaciju provedbe, te izvještavanje o ovoj Odluci.

Tijela državne uprave nadležna za primjenu međunarodnih mjera ograničavanja dužna su dostaviti podatke Stalnoj koordinacijskoj skupini o poduzetim mjerama, kako bi ona o istom mogla izvješćivati Vladu Republike Hrvatske, te pripremati izvješća za Vijeće sigurnosti Ujedinjenih naroda.

V.

Izmjene i dopune lista mjera ograničavanja iz rezolucija 661 (1990), 687 (1991), 707 (1991), 1483 (2003), 1518 (2003), 1546 (2004), vodit će Ministarstvo vanjskih poslova i europskih integracija, te će u skladu sa Zakonom o međunarodnim mjerama ograničavanja izvještavati nadležna tijela.

VI.

Za provedbu mjera iz ove Odluke zadužuju se nadležna tijela.

VII.

Prilog iz točke I. ove Odluke ne objavljuje se u »Narodnim novinama«.

VIII.

Ova Odluka stupa na snagu danom objave u »Narodnim novinama«.

Klasa: 004-01/10-04/09

Urbroj: 5030105-10-1

Zagreb, 1. srpnja 2010.

Predsjednica
Jadranka Kosor, dipl. iur., v. r.

Odluka, NN 89/2010-2513